A Udin la seconde tape dal Zîr di Italie dal running
Dopo dal sucès dal an passât, ai 8 di Mai la corse a tapis de Gazzetta dello Sport e torne intal cjâf lûc furlan
La gare, che e dissegnarà un anel intal centri storic citadin, ancje chest an e fâs part dal circuit de cope Friûl
Publicât: 30|04|2010
Di: Udinè e-magazine del Comune di Udine
Dopo dal grant sucès de prime tape di Rome, sabide ai 8 di Mai al rive a Udin THE R.U.N. by Powerade, il circuit di running plui impuartant di Italie organizât di RCS Sport – La Gazzetta dello Sport, in colaborazion cul Comun di Udin e la A.S.D. CUS Udin.
Il cjâf lûc furlan al torne a ospitâ chel che pai amants dal running al è deventât un apontament di no pierdi, une zornade ae insegne dal sport e dal divertiment che l’an passât al à clamât dongje, in Place dal Domo, centenârs di atletis e di apassionâts.
“O sin contents di ospitâ la seconde tape di The R.U.N. By Powerade: in graciis di chest grant avigniment sportîf Udin si torne a afermâ tant che citât dal running – al osserve il Sindic di Udin Furio Honsell – intal canâl de tradizion inviade de Maratone Udinese. The R.U.N by Powerade al è un avigniment di impuartance nazionâl – al continue il prin citadin – che al promet di jessi ancje une vetrine turistiche impuartante pe citât. Cun di plui, e je une reson di braùre il fat che la tape udinese e sedi stade metude ancje chest an intal program de Cope Friûl”.
Chê di Udin e sarà la prime gare di gnot: si partìs aes 19.00 di Place dal Domo, cûr dal centri storic, si passarà pai lûcs plui sugjestîfs e plens di storie de citât. “Il percors competitîf di 10 km, che al coincît cu la 4e prove dal circuit locâl di Cope Friûl, al passarà par vie Vittorio Veneto, il Zardin Ricasoli e in part il cuel dal Cjistiel par passâ dilunc dal paladian Arc Bollani, de Loze dal Lionello, edifici storic di stîl venezian, e dal Palaç Comunâl in stîl liberty” al à comentât Ennio della Mea, dirigjent dal CUS Udin. “Cun cheste iniziative o ufrìn a ducj i apassionâts, sedi esperts sedi neofitis – al motive l’assessôr pal Sport dal Comun di Udin Kristian Franzil – la pussibilitât di metisi ae prove cuntune competizion di alt nivel e di respîr nazionâl. Soredut, però, al vûl jessi une ocasion di divertiment e di intratigniment par ducj, in particolâr pai zovins”.
Dongje de gare competitive di 10 km e sarà ancje chê no competitive di 5 km cun partence aes 18.00: cuale ocasion miôr par svicinâsi al mont maraveôs de corse e par vivi la atmosfere magjiche di chest avigniment
Des 17.00 aes 24.00 divertiment garantît par ducj li dal Vilaç THE R.U.N by Powerade, preparât in Place dal Domo, dulà che si podarà iscrivisi aes garis fin a miezore prime dal vie. La animazion di ducj i stands presints tal Vilaç e buine musiche a intratignaran il public in spiete dal spetacul serâl. Aes 21.00 a laran sul palc i Turbolenti: pal cuartet comic di Colorado Cafè e sarà une altre preseade presince a Udin, dopo dal sucès otignût l’an passât cuant che pal prin an a àn animât cu lis lôr gags e i lôr personaçs plui cognossûts lis seradis di Gazzetta Run.
Cemût che al à ricuardât Andrea Trabuio, responsabil organizatîf dal avigniment, la grande novitât di cheste edizion e je però cence dubi il reality televisîf, il prin sul running mai realizât: chê di Udin e sarà, pai vot protagoniscj (Silvia, la gazele; Elisabetta clamade Vogue; Martina sorenomenade Butterfly; Francesco “Wolfman”; Ricardo “Jetlag”; Davide, il gladiatôr; Daniele “Spritz” e Stefano “Beep-Beep”) la seconde pussibilitât di disfidâ se stes e i compagns di aventure, di meti in pratiche i insegnaments dal alenadôr e di miorâ la lôr performance.
THE R.U.N. by Powerade, Udin ai 8 di Mai dal 2010 Place dal Domo – aes 18.00
Par informazions e iscrizions: the-run.it
No related posts.
Articoli correlati elaborati dal plugin Yet Another Related Posts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn